茅山道中
作者：陸文圭
朝代：宋

paragraphs: 蜿蜒西北來，土阜餘百里。
怪石聳巉岩，勢距三峰止。
大峰東南傾，中峰伏龍起。
綿綿亙不斷，小峰平而峙。
名雖漢代立，山自開闢始。
我來春雨餘，峰色有如喜。
綠鬟光可鑑，櫛沐初出水。
縹緲三仙人，婆娑一老子。
情知隔凡聖，頗亦達生死。
埋金何必問，採藥聊復爾。
洞乳滴丹泉，手掬𠻳吾齒。